ભગવાન જગન્નાથની રથયાત્રા પુર્વે અમદાવાદમાંથી ગેરકાયેદ હથિયાર કે બોમ્બ પકડાવાની પરંપરા આ વખતે પણ જળવાઈ રહી છે! ક્રાઇમ બ્રાન્ચે નરોડા નજીકથી બે શખ્સોને હથિયારોના જથ્થા સાથે પકડી પાડ્યા હતા. બન્નેએ છ મહિના અગાઉ મોરબી અને ગીર ગઢડાના ત્રણ શખ્સોને પણ મોટા પાયે હથિયાર વેચ્યાની કબૂલાત કરતા તે ત્રણને પણ પકડી પાડી પોલીસે ૧૭ રિવોલ્વર અને પિસ્તોલ તથા ૧૫૩ જેટલા કારતૂસ કબજે કર્યા છે. નરોડા નજીકથી પકડાયેલા બન્ને શખ્સો ભીંડથી હથિયારો લાવી છેલ્લા લાંબા સમયથી અમદાવાદમાં હથિયાર વેચતા હોવાનું અને તેમની પાસેથી હાલ મળેલા હથિયારો મહેસાણા જિલ્લાના ત્રણ વ્યક્તિઓને વેચવાના હોવાની કબૂલાત કરી હતી. પોલીસે અગાઉ કોને કોને હથિયાર વેચાયા છે તે અંગે તપાસ શરૂ કરી છે.